CELEX: 32004D0901
Language: et
Date: 2004-12-22 00:00:00
Title: Nõukogu otsus 2004/901/ÜVJP, 22. detsember 2004, millega muudetakse otsust 1999/730/ÜVJP ühismeetme 1999/34/ÜVJP rakendamise kohta seoses Euroopa Liidu osalemisega käsi- ja kergete relvade destabiliseeriva kogunemise ja leviku vastases võitluses Kambodžas

24.12.2004   
            
            
               ET
            
            
               Euroopa Liidu Teataja
            
            
               L 379/111
            
         
      NÕUKOGU OTSUS 2004/901/ÜVJP,
   22. detsember 2004,
   millega muudetakse otsust 1999/730/ÜVJP ühismeetme 1999/34/ÜVJP rakendamise kohta seoses Euroopa Liidu osalemisega käsi- ja kergete relvade destabiliseeriva kogunemise ja leviku vastases võitluses Kambodžas
   EUROOPA LIIDU NÕUKOGU,
   võttes arvesse nõukogu 17. detsembri 1998. aasta ühismeedet 1999/34/ÜVJP, milles käsitletakse Euroopa Liidu osalemist käsi- ja kergete relvade destabiliseeriva kogunemise ja leviku vastases võitluses, (1) eriti selle artiklit 6 koostoimes Euroopa Liidu lepingu artikli 23 lõikega 2,
   ning arvestades järgmist:
   
               (1)
            
            
               Nõukogu võttis 15. novembril 1999 vastu otsuse 1999/730/ÜVJP, (2) mis käsitleb Euroopa Liidu osalemist käsi- ja kergete relvade destabiliseeriva kogunemise ja leviku vastases võitluses Kambodžas ning mille eesmärk oli rakendada ühismeedet 1999/34/ÜVJP.
            
         
               (2)
            
            
               Nõukogu võttis 22. novembril 2004 vastu otsuse 2004/792/ÜVJP, (3) millega pikendatakse otsuse 1999/730/ÜVJP kehtivust kuni 15. novembrini 2005.
            
         
               (3)
            
            
               Projektijuhi pädevust tuleb kohandada eesmärgiga rakendada nõukogu otsusega 1999/730/ÜVJP hõlmatud projektid vastavaks ajavahemikuks 2005. aastal,
            
         ON TEINUD JÄRGMISE OTSUSE:
   Artikkel 1
   Otsuse 1999/730/ÜVJP lisa asendatakse käesoleva otsuse lisaga.
   Artikkel 2
   Käesolev otsus jõustub selle vastuvõtmise päeval.
   Artikkel 3
   Käesolev otsus avaldatakse Euroopa Liidu Teatajas.
   
      Brüssel, 22. detsember 2004
      
         
            Nõukogu nimel
         
         
            eesistuja
         
         C. VEERMAN
         
      
   
   
      (1)  EÜT L 9, 15.1.1999, lk 1.
   
      (2)  EÜT L 294, 16.11.1999, lk 5.
   
      (3)  ELT L 348, 24.11.2004, lk 47.
   
      LISA
      PROJEKTIJUHI PÄDEVUS (2005)
      
                  1.
               
               
                  Artikli 1 punkti c kohaldamiseks jätkab projektijuht koostöös Kambodža relvajõududega relvavarude arvepidamise, haldamise ja ohutusega seotud tööd ning selle valdkonna poliitika, juhiste ja tavade väljaarendamist. Sel eesmärgil tagab projektijuht nende projektide järelevalve, mida on eelnevalt rakendatud sõjaväepiirkonnas 1 (Stung Treng), sõjaväepiirkonnas 2 (Kampong Cham), sõjaväepiirkonnas 3 (Kampong Speu), sõjaväepiirkonnas 4 (Siem Reap) ja sõjaväepiirkonnas 5 (Battambang). Tihedas koostöös kaitseministeeriumiga koostab ta ja rakendab kõigis 24 provintsis järgneva projekti kuningliku sandarmeeria relvade ohutu ladustamise ja registreerimise kohta. See projekt hõlmab lühiajaliseks või keskmise tähtajaga ladustamiseks mõeldud hoonete ehitamist, asjaomase personali väljaõpet kõigil tasanditel ning kõikide relvade registreerimist kaitseministeeriumi arvutipõhises keskandmebaasis. Projektijuht organiseerib samadel tingimustel sarnase projekti Phnom Penhi sõjaväe eripiirkonnas ning jätkab riiklikul tasandil jõupingutusi väljaõppe, süsteemide arendamise ja relvade registreerimise osas. Rakendatavad projektid on mõeldud selleks, et toetada asjaomaste ekspertide abiga valitsuse programmi korraldada suuremaid ja väiksemaid liigsete relvade ning kui see on asjakohane politsei- ja julgeolekujõudude käsutuses olevate kogutud või liigsete relvade avalikke hävitamistseremooniaid.
               
            
                  2.
               
               
                  Projektijuht tagab niivõrd kui võimalik Euroopa Liidu ASAC programmi osana varem rakendatud tegevuste järelevalve, sealhulgas relvaseaduse eelnõu menetlemine rahvuskogus ja selle edasise rakendamise, abi valitsuse programmile peidetud ja ebaseaduslikult enda käes hoitavate relvade kokku kogumiseks, omavalitsusnõukogude liikmete väljaõpet relvade turvalisuse alal ning üldsuse teadlikkuse tõstmist selles küsimuses. Vajaduse korral jätkab projektijuht valitsuse, rahvusvaheliste organisatsioonide ja kohalike valitsusväliste organisatsioonide nõustamist relvade turvalisuse ja Euroopa Liidu ASAC programmi praeguste ja varasemate tegevuste alal ning osutab neile võimalusel sellealast abi.
               
            
                  3.
               
               
                  Projektijuht tagab, et tegevuse tõhusaks järelevalveks ja hindamiseks kehtestatakse asjakohased menetlused. Selleks teeb ta täies ulatuses koostööd Kambodža valitsuse ning politsei- ja julgeolekujõududega.
               
            
                  4.
               
               
                  Projektijuht ergutab ja abistab teisi rahastajaid toetama käsi- ja kergete relvade vähendamise ja nende üle kontrolli kehtestamise püüdlusi ning on vajaduse korral valmis käivitama selles valdkonnas projekte koos teiste rahastajatega oma pädevuses olevate volituste piires. Arvestades, et Euroopa Liit on selles valdkonnas tegevuse eesliinil, püüab ta hoida rahvusvahelistes jõupingutustes keskset rolli ning osaleb vajaduse korral teiste rahastajate poolt toetatavate projektide juhtimises.
               
            
                  5.
               
               
                  Projektijuht koostab kava, et lõpetada 2006. aasta juuni lõpuks Kambodža relvajõudude relvavarude arvepidamise, haldamise ja ohutusega seotud tööd ning et lõpetada peatselt seejärel Euroopa Liidu abiprojekt käsi- ja kergete relvade hulga vähendamiseks ja kontrolli alla saamiseks Kambodžas.